Skandalozni ministar pravosuđa oduzeo je licencu vještaku na čijem se nalazu temeljila osuđujuća presuda protiv HDZ-a u Fimi mediji

Na suđenju bivšem premijeru Ivi Sanaderu, HDZ-u i drugima optuženima u Fimi mediji njihovi odvjetnici upozorili su na “Pandorinu kutiju” koja bi, ionako mali ugled pravosudnih tijela kod građana, mogla srozati do dna te dovesti do obnove više desetaka sudskih postupaka, koji će rezultirati enormnim troškovima koje bi dobrim dijelom snosili građani.

Odvjetnici su, naime, od sudskog vijeća zatražili da se iz spisa kao nezakonit dokaz izdvoji vještačenje stalnog sudskog vještaka za financije Zrinka Ručevića.

Marko Lukunić/PIXSELL

Podsjećamo, prvostupanjskom presudom, koja se velikim dijelom temeljila i na vještačenju Zrinka Ručevića, Sanader je bio nepravomoćno osuđen na devet godna zatvora i 15,27 milijuna kuna, dok je HDZ kažnjen s 5 milijuna kuna, a oduzima im se i imovinska korist ostvarena kaznenim djelom u iznosu od 24,2 milijuna kuna.

Branitelji HDZ-a i bivšeg premijera isticali su kako on nema dovoljno iskustva, odnosno uvjeta za vještačenje u području financija, računovodstva i knjigovodstva. Pozvali su se i na rješenje HDZ-ova ministra pravosuđa Dražena Bošnjakovića od 16. travnja 2018. kojim je poništio Ručevićevo rješenje o licenci.

Navedeno rješenje još nije steklo svojstvo pravomoćnosti s obzirom na to da je protiv istog pokrenut upravni spor koji se vodi pred Upravnim sudom u Zagrebu.

"To znači kao da nikad nije ni imao licencu, odnosno kao da je financijsko-knjigovodstveno vještačenje napravio bilo koji građanin s ceste, te da njegovo vještačenje treba 'izletjeti' iz spisa", tvrdili su branitelji. No sudsko vijeće zauzelo je stav da prijedlozi obrane nisu utemeljeni ističući da im je cilj odugovlačenje postupka te je odbilo njihove prijedloge. Na ovu odluku stranke se u ovoj fazi postupka ne mogu žaliti te je postupak nastavljen.

Ručević je 15. listopada 1990. završio Prirodoslovno-matematički fakultet u Zarebu, program studija: matematika, inženjerski profil, usmjerenje Primijenjena matematika i mehanika te stekao stručni naziv diplomirani inženjer matematike. Odlučujući o zahtjevu stranke, Ministarstvo pravosuđa je kao drugostupanjsko tijelo od PMF-a zatražilo mišljenje o sadržaju te primjenjivosti smjera studija koji je završio Ručević na područje računovodstva, financija i knjigovodstva.

Matematički odsjek PMF-a odgovorio je kako programom, koji je završio Ručević, nije predviđena primjena stečenih znanja u području financija, računovodstva i knjigovodstva. No Ručević je 17. prosinca 2012. na Ekonomskom fakultetu u Zagrebu završio sveučilišni poslijediplomski znanstveni studij računovodstvo, revizija i financije te postao magistar znanosti iz područja računovodstva.

Ovom diplomom svakako ispunjava kvalifikacije potrebe za stalnog sudskog vještaka, no problem je u tome, tvrdi ministar Bošnjaković, što se za stalnog sudskog vještaka, između ostaloga, traži i najmanje osam godina radnog isksutva na tom području. Prema tome bi Ručević te uvjete ispunjavao tek od 2020. godine.

Davor Javorovic (PIXSELL)

Sve do 1998. godne na snazi je bio Pravilnik o uvjetima za obavljanje poslova sudskog vještačenja društvenih pravnih i fizičkih osoba, te njihovim pravima i dužnostima iz 1981. godine. a 1998. godine donesen je novi Pravilnik o stalnim sudskim vještacima, koji je za osobe s VSS-om imao uvjet radnog iskustva od pet godina. On je vrijedio sve do 2014. godine, nakon čega je taj kriterij povećan na osam godina iskustva.

Ručević je jedan od najangažiranijih vještaka koji se pojavljuje u gotovo svim velikim sudskim predmetima. Primjerice, radio je financijska vještačenja u postupcima protiv Ive Sanadera, Zdravka Mamića, Nadana Vidoševića te u mnoštvu manje medijski zanimljivih slučajeva na građanskim sudovima. Riječ je o vještaku s 22 godine iskustva koji je do sada sedam puta imenovan za stalnog sudskog vještaka. Pritom nikad nije bilo sporno da su diploma PMF-a i radno iskustvo na odgovarajućim poslovima dostatna kvalifikacija za taj posao.

Ručević je od siječnja 2001. godine do siječnja 2006. godine bio vlasnik Obrta za poslovne usluge, a bio je i član nadzornih odbora u Štedionici Gro Bank u stečaju, Instalotehna u stečaju i član uprave u Informatika dvijetisuće, a i jedini je osnivač i direktor Ručević vještačenja, tvrtke registrirane za knjigovodstvena, računovodstvena i financijska vještačenja.

"Određivanje vještaka (pa tako i provjera potrebnih uvjeta) u domeni je diskrecijske odluke čelnika tijela koji odluku donosi, u konkretnom slučaju predsjednika/predsjednice Županijskog suda u Zagrebu, koji su sedam puta na temelju jedne te iste dokumentacije donijeli rješenja o imenovanju. Da je kolega loše radio ili da je bilo prigovora na njegov rad, ne bi bio ponovno imenovan", kaže Melita Bestvina, predsjednica Hrvatskog društva sudskih vještaka i procjenitelja.

U svojoj žalbi Ručević je naveo kako je u razdoblju u kojem je osporavano rješenje o njegovu ponovnom imenovanju sudskim vještakom bilo na snazi obavio vještačenja u nizu sudskih predmeta na raznim sudovima, u kojima je u njih 38 donesena prvostupanjska sudska odluka, od kojih 16 pravomoćnih.

Stoga bi izvršenje drugostupanjskog rješenja Ministarstva pravosuđa, imajući u vidu pravne posljedice poništenja prvostupanjskog rješenja, nanijelo teško popravljivu štetu, ne samo njemu, nego i svim sudionicima u postupku, što bi zbog njihova opsega dovelo do narušavanja pravnog poretka i vladavine prava.

Sandra Šimunović/Pixsell

"Presudi li se da Ručević u trenucima vještačenja nije ispunjavao uvjete, gotovo sigurno će viši sud u žalbenoj fazi utvrditi kako je riječ o bitnoj povredi odredaba kaznenog postupka i njegovo vještačenje izdvojiti kao nezakonit dokaz. A ako je riječ o pravomoćno okončanim predmetima, u reviziji na Vrhovnom sudu moguće je tražiti obnovu kaznenog postupka na temelju novih saznanja i dokaza", kažu nam odvjetnici specjalizirani za kazneno pravo.

Ručeviću su također povjerena vještačenja pred sudovima i državnim odvjetništvima koja su u tijeku i koja, ako mu se oduzme licenca, ne bi mogao obaviti do kraja. Osim toga, ne bi mogao obaviti ni usmena očitovanja za već obavljena vještačenja što bi također dovelo do zastoja i odugovlačenja u nizu postupaka (od kojih su mnoga hitne naravi ili su naročto složena), kao i do prouzročenja znantnih novih troškova sudionicima u tim postupcima.

"Grozno je da je Ručević znao za rješenje ministra pravosuđa i da je prihvaćao nova vještačenja, a nije raspravnim sucima napomenuo u kakvim se problemima nalazi", kažu nam ljudi iz pravosudnih krugova.

Izrada financijsko-knjigovodstveno-računovodstvenih vještačenja, osim što zahtijeva puno vremena, izrazito je skupa. Primjerice, vještački nalazi u postupku Fimi media, i to samo tijekom istrage stajali su 840.000 kuna. Ostane li Ručević bez licence, suđenja Ivi Sanaderu, Zdravku Mamiću i Nadanu Vidoševiću produljit će se nekoliko godina jer će drugi vještak morati ponovno izraditi vještačenja.

Komentar cijele skandalozne situacije zatražili smo i od Zrinka Ručevića. Njegova zaposlenica u tvrtki Ručević vještačenja uvjeravala nas je da će nam odgovoriti na pitanja poslana mailom, no do zaključenja izdanja odgovore nismo dobili.